De Nochricht vo seina Exkommunikation und Obsetzung duach den Papst hot Heinrich währand dem Ostafest in Utrecht erreicht. Bischof Wilhelm vo Utrecht, der in Worms oana vo de schärfstn Kritika Gregors gwesn wor, und einige vo dene in Worms beteiligtn Bischhöf san kurze Zeit spada gstorbn. De Kathedrale vo Utrecht hot noch am Blitzschlog brennt. Vo Heinrichs Gegnarn san de Ereignisse ois Zeichn fia Gottes Zorn aafgfasst worn. A Kiniurkund mit ana Stiftung fia den Wiedaaafbau vamerkt, dass de Kathedrale "weng unsara Sindn" obgrennt is. De Untastitzung Heinrichs is noch Ostarn rapid gschwundn. Bereits noch kurza Zeit distanziertn se de Erzbischhöf vo Mainz und Trier sowia de Bischöf vo Straßbuag, Verdun, Münsta, Utrecht, Speya, Basl und Konstanz, de den Kini no in Worms untastützt ham. Andare bezong a obwartande Hoitung. A fia Pfingstn vorgsengna Hofdog, aaf dem ma Gregor obsetzn woit, is mangls Beteiligung zu koam Ergebnis kemma. Die Frog, warum so vui Bischöf 1076 schwanknd worn san, vaweist aa aaf de individuelln Werdegäng. De 16 vo Heinrich bis 1076 eigsetztn Bischöf stammtn aus da Hofkapejn. Do hot da Kini im Untaschied zu seim Vata ned imma a glickliche Hand ghabt. Gega a Reih seina Kandidatn regt se Widastand in de Bischofkiachan, etwa in Worms, Speya, Konstanz, Bambeag und Kealn. Ohne Oerkennung und Rückhoit in eahnane Kiachan konntn de Bischöf koane wirksama Stitzn sei. Im Somma 1076 hot nur no a kloane Gruppn aaf da Seitn vom Kini vaharrt.